IR-RENDIKONTI FINANZJARJI GĦAS-SENA LI NTEMMET FIL-31 TA’ DIĊEMBRU 2008

WERREJ

Rapport tal-Awditur Indipendenti

Karta tal-Bilanċ

Kont tar-Riżultat Ekonomiku

Rendikont tal-likwidità

Rendikont tal-bidliet fl-ekwità

Politika tal-kontabilità u noti dwar ir-rendikonti finanzjarji

Rapport ta' Assigurazzjoni Indipendenti

Rapport ta' Assigurazzjoni Indipendenti

Lill-Maniġment tal-

Qorti Ewropea tal-Awdituri

Aħna eżaminajna li r-riżorsi finanzjarji assenjati mill-Kummissjoni Ewropea lill-Qorti Ewropea tal-Awdituri (minn hawn ’il quddiem il-“Qorti”) intużaw għall-għanijiet li għalihom kienu intenzjonati u li l-proċeduri ta’ kontroll li ġew stabbiliti mill-uffiċjali li jawtorizzaw jagħtu l-garanziji meħtieġa sabiex jiżguraw il-konformità tal-operazzjonijiet finanzjarji mar-regoli u r-regolamenti applikabbli għar-riżorsi finanzjarji magħmula disponibbli u użati fil-perijodu mill-1 ta' Jannar 2008 sal-31 ta' Diċembru 2008.

Iż-żamma ta' kotba u reġistri u t-twaqqif u ż-żamma ta’ kontrolli xierqa huma r-responsabbiltà tal-Maniġment tal-Qorti. Ir-responsabbiltà tagħna hija li nesprimu l-opinjoni tagħna abbażi tal-eżami tagħna.

Aħna wettaqna l-eżami tagħna skont l-Istandard Internazzjonali dwar Ingaġġi tal-Assigurazzjoni “Assurance Engagements other than Audits or Reviews of Historical Financial Information” (Ingaġġi tal-Assigurazzjoni li ma jinkludux Verifiki jew Reviżjonijiet ta’ Informazzjoni Finanzjarja Storika) (ISAE 3000) hekk kif adottat mill-“Institut des Réviseurs d'Entreprises”. Dan l-istandard jeħtieġ li aħna nippjanaw u nwettqu l-eżami tagħna b’tali mod li l-użu ħażin tar-riżorsi li jolqot il-kotba tal-Qorti b’mod materjali jinstab b'assigurazzjoni raġonevoli. Xogħolna kien jikkonsisti primarjament f’li neżaminaw fuq bażi ta’ test u ta' kampjun, evidenza li ssostni l-fatt illi:

— Ir-riżorsi assenjati lill-Qorti ntużaw għall-għanijiet li kienu intenzjonati għalihom;

— Il-proċeduri ta’ kontroll stabbiliti jagħtu l-garanziji meħtieġa biex jiżguraw il-konformità tal-operazzjonijiet finanzjarji mar-regoli u r-regolamenti applikabbli.

Il-kriterji użati għall-eżami tagħna huma r-regoli u r-regolamenti li ġejjin:

— Ir-Regolament tal-Kunsill (KE, Euratom) Nru 1605/2002 tal-25 ta’ Ġunju, 2002 dwar ir-Regolament Finanzjarju applikabbli għall-baġit ġenerali (minn hawn ’il quddiem il-“Baġit”) tal-Komunitajiet Ewropej (minn hawn ’il quddiem ir-“Regolament Finanzjarju”);

— Ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru, 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 tal-25 ta’ Ġunju, 2002 fuq ir-Regolament Finanzjaru li jgħodd għall-baġit ġenerali tal-Komunitajiet Ewropej (minn hawn ’il quddiem ir-“Regoli ta’ Implimentazzjoni”);

— Id-Deċiżjoni Nru 36/2007 tal-Qorti Ewropea tal-Awdituri dwar ir-Regoli Interni għall-implimentazzjoni tal-Baġit tagħha adottati fit-12 ta’ Lulju, u fid-19 ta’ Lulju, 2007. Dawn id-dispożizzjonijiet huma parti mill-proċeduri stabbiliti mit-Trattati, jew ftehimiet magħmulin b'riżultat ta’ dan, li għandhom x’jaqsmu mal-proċess operazzjonali marbut mal-implimentazzjoni tal-Baġit.

B’mod partikolari, ir-Regoli Interni li ġejjin intużaw bħala kriterji:

— L-Artikolu 7 – Firem – Kull parti involuta fl-abbozzar, il-kontroll u r-reġistrazzjoni tal-operazzjonijiet biex ikun stabbilit u rkuprat dħul jew biex ammonti jkunu impenjati u jitwettqu pagamenti għandhom jiffirmaw u jiddataw l-involviment tagħhom.

— L-Artikolu 9 – Proġetti ta’ Bini – Qabel ma l-Qorti tagħti l-approvazzjoni tagħha għal kwalunkwe intrapriża kuntrattwali dwar tali proġett, is-servizz responsabbli għandu jippreżenta dokument ta’ spjegazzjoni li jiġġustifika l-kompatibilità tal-proġett mal-qafas finanzjarju.

— L-Artikolu 16 – It-twettiq tal-pagamenti – L-uffiċjal tal-kontabilità għandu jwettaq l-ordnijiet ta’ pagament definiti fl-Artikolu 80 tar-Regolament Finanzjarju wara li huwa jkun iċċekkja d-dettalji mandatorji deskritti fl-Artikolu 103(1) u fl-Artikolu 104 tar-Regoli ta’ Implimentazzjoni.

— L-Artikolu 23.1 – Trasferimenti ta’ approprijazzjonijiet - Skont l-Artikolu 21 tar-Regolament Finanzjarju, l-approprijazzjonijiet għandhom ikunu mmirati għal skopijiet speċifiċi skont it-titolu u l-kapitolu; il-kapitoli għandhom ikomplu jinqasmu f’artikoli u f'partiti.

— L-Artikolu 23.2 – Trasferimenti ta’ approprijazzjonijiet – It-talbiet kollha għat-trasferimenti għandhom jispjegaw għaliex l-approprijazzjonijiet huma insuffiċjenti. It-talbiet għat-trasferimenti għandhom ikunu ffirmati mid-direttur responsabbli.

— L-Artikolu 24 – Approprijazzjonijiet li jinġiebu ’l quddiem – L-uffiċjal li jawtorizza responsabbli għandu jipprepara lista li turi l-bilanċ ta’ impenji disponibbli; dan il-bilanċ, għandu jkun aġġustat fil-kontijiet baġitarji billi jittieħdu inkonsiderazzjoni l-approprijazzjonijiet li għandhom jiġu annullati, u għandu juri l-approprijazzjonijiet li għandhom jinġiebu ’l quddiem.

— L-Artikolu 26 – Inventarji tal-proprjetà – L-inventarju ta’ attivi tanġibbli għandu jinżamm f'database.

— L-Artikolu 27 – Proċeduri ta’ maniġment u ta’ kontroll intern minimi – Il-proċeduri tal-ġestjoni u tal-kontroll intern jitħejjew mill-uffiċjali li jawtorizzaw skont l-istandards ta' kontroll intern minimi adottati mill-Qorti. Kull operazzjoni tal-baġit hija ttrattata (…) mill-persuna responsabbli għall-verifikazzjoni ex-ante. (…) Jekk il-persuna responsabbli mill-verifikazzjoni ex-ante tistabbilixxi li l-operazzjoni msemmija tissodisfa r-rekwiżiti tal-Artikolu 47(3) tar-Regoli ta’ Implimentazzjoni, hija tivvalidaha u tiddokumenta din il-validazzjoni.

Aħna nemmnu li l-eżami tagħna jagħti bażi raġonevoli għall-opinjoni tagħna.

Abbażi ta’ xogħolna deskritt f’dan ir-rapport, xejn ma ġibed l-attenzjoni tagħna li jġiegħlna nemmnu li fl-aspetti materjali kollha u abbażi tal-kriterji deskritti hawn fuq:

a) ir-riżorsi assenjati lill-Qorti ma ntużawx għall-għanijiet li kienu intenzjonati għalihom;

b) il-proċeduri ta’ kontroll fis-seħħ ma jagħtux il-garanziji meħtieġa biex jiżguraw il-konformità tal-operazzjonijiet finanzjarji mar-regoli u r-regolamenti applikabbli.

Ir-rapport tagħna qiegħed biss għall-għan imsemmi fl-ewwel paragrafu u għall-informazzjoni tiegħek, u m’għandux jintuża għal xi għan ieħor jew biex jitqassam lil xi partijiet oħra, ħlief għall-iskop ta’ pubblikazzjoni fil-Ġurnal Uffiċjali Ewropew.